《北风篇赠文衡山待诏》
明代·黄佐

轻阴漠漠飞朔鸿，雪崖冰柱连烟空。
银蒦入夜照瑶瑟，坐拥青绫闻北风。
北风浩浩吹南极，飞蓬满天堪叹息。
铜龙错落误昏晓，朱凤威垂失颜色。
骚骚屑屑断复连，据梧细听寒不眠。
鲲鹏变化抟碧落，虎兕叫啸愁苍烟。
有时悠扬入寥廓，妙韵奇音相间作。
碧梧翠竹竞竽籁，汉女胡姬合弦索。
又如鲛室鸣杼机，万灵汹涌乘潮归。
老蛟怒挟片云立，海水潇潇皆倒飞。
吾闻风自土囊起，摇荡青蘋千万里。
兰台词客谩雌雄，大块何心乃如此。
忆昨与君同燕娱，琼帘绣幕围彤炉。
坐中酬劝不知暮，门外寒威何处无。
出门势欲卷平地，幽栖咫尺何由至。
褰衣似怯寒浪涌，刮面不数锥刀利。
归来大笑行路难，岂知跬步成关山。
百年鼎鼎贵行乐，何用跋涉摧心颜。
君今未得扬帆去，归梦飘萧满烟雾。
浩歌一曲江南春，北风吹落三花树。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。